Om linkshandiges regs te probeer leer – toortsie.com
Om linkshandiges regs te probeer leer
Februarie 4, 2018 ~ Toortsie
Daar is mense wat dink hul doen linkshandiges ‘n guns om hul sekere take regsom te laat doen. Of dalk doen hul dit vir die snaaksigheid, of hul dink hul weet beter.
My skoonma is onder dwang geleer om regs te skryf, regs te brei, wat nog alles. Sy vertel dit steeds hoe sy maar later oorgegee het en die juffrou haar sin te gee hierin.
My oom het vir die snaaksigheid vir my laat regs eet. Kom ons kyk of jy dit kan regkry. Ek is só spyt daaroor, ek sukkel steeds om sekere kos te sny omdat my regterhand net nie soveel krag in het nie.
Ek het self besluit om eerder regsom kitaar te leer speel omdat ek dan enige kitaar sou kon optel en speel. Wat ‘n dom besluit, ek het myself só gekortwiek, omdat my regterhand net nie ritmiesgewys kan doen wat my linkerhand doen nie.
‘n Tannie vertel my hoe sy kinders leer brei het, en linkshandiges se koppe het sy gou geswaai, sê sy. Ek wou ontplof toe ek dit hoor.
Wie dink ons is ons om enige persoon teen sy eie natuur in verkeerdom te gaan dwing? Kom ons dwing gou al die regshandiges om vir die snaaksigheid linksom te eet, te brei, te skryf, te alles. Dis mos bloot onregverdig en onregdenkend om so iets te doen. Hoekom dink mense dan hul kan dit met linkshandiges doen? Wié dink hulle, is hulle?
Linkshandiges word gebore in ‘n regsom wêreld, maar ek glo dat linkshandiges gebore word met die vermoë om te kan regkom in ‘n regshandige wêreld. Dis ánder mense se persepsies wat veroorsaak dat linkshandiges swaarder kry was wat hulle moet.
Dis vir ‘n linkshandige maklik om iets by ‘n regshandige te leer en uit nature die ding linksom te doen. Ek het leer hekel, leer brei, leer alles by regshandiges en dit was nie vir my vreemd om dit reg te doen nie, net linksom.
Netso het ek vir my regshandige kinders hoeveel vaardighede met my linkerhand geleer, en hulle doen dit regsom.
Onder geen omstandighede moet ons probeer om iemand met sy swakker hand dinge te laat leer nie, behalwe natuurlik as sy sterk hand seergekry het.
Behalwe dat ons die persoon eintlik verswak deur hom verkeerdom te leer, dink ek dat ‘n mens sy aanpasbaarheid ook aantas.
Nou ja, lekker dag! En terloops, hierdie hele stuk is met my linkervoorvinger op my selfoon getik.
Posted in Uncategorized	linkshandigheid
‹ PreviousKameel – Return to sender
Next ›Die droogte en hulp van alle kante af
26 thoughts on “Om linkshandiges regs te probeer leer”
Februarie 4, 2018 om 11:09 nm
Toemaar Toortsie ons soek linkshandiges wat weet van goud.
Februarie 5, 2018 om 6:37 vm
Jong, jong. Ek vermoed jul soek by verkeerde vingerafdruklose linkshandige!
Februarie 5, 2018 om 6:38 vm
En dit net oor Kameel lawwe idees gekry het!
Februarie 5, 2018 om 1:51 vm
Toortsie, ek is ook links, en gelukkig het my ma-hulle nooit daaraan ge-karring nie. In hierdie moslem wêreld van Indonesië is dit egter ń probleem…jou linkerhand word uitsluitlik vir jou ablusie-maniere gebruik… Dis nie ń ‘goeie’ hand nie.🙈🙈🙈
Februarie 5, 2018 om 6:39 vm
Ai jai jai. Gelukkig kan jy darem dan die ‘regte’hand gebruik vir daardie takie! 😂
Februarie 5, 2018 om 7:25 vm
Ja, dis waar nè! Ek kom lag-lag reg…😂😂😂
Februarie 5, 2018 om 7:26 vm
Maklik, man, maklik. 😁😁😁😂
Februarie 5, 2018 om 7:31 vm
Ja, toe oë… Ok, ek sal eerste ophou. Ons twee linkerhandes is nou lekker snaaks vir onsself.
Februarie 5, 2018 om 7:47 vm
Ek wou nog sê dat ons nie eers nodig gehad het om die ongemaklike takie met ‘n verkeerde hand te leer doen het nie. Dit het sommer net vanself gekom.
Ja, ons moet ophou. 😂
Februarie 5, 2018 om 7:48 vm
Februarie 6, 2018 om 6:19 vm
Ousus, al wat ek kan sê hieroor is dit maak dit nogal, hmmmm, hoe sê e dit nou op taktvolle manier…”challenging” om in Saudi te nurse en links is jou dominante hand.
Februarie 6, 2018 om 7:17 vm
Nav wat Una vertel het, klink dit dan nou vir my so! 😁
Februarie 6, 2018 om 8:54 vm
Ek weet! Kan my net voorstel ń linkshandige hospitaal administrateur.
Februarie 6, 2018 om 9:07 vm
Dis dan seker die rede hoekom ek nie in die mediese ry gestaan het destyds nie.
Februarie 6, 2018 om 1:22 nm
Februarie 5, 2018 om 8:42 vm
Ons linksom seun het toe hy klein was agter sy swartbord gaan staan en van bo-af geteken. Sy boeke is ook onderstbo gedraai. Dit was vir my heel fassinerend. Daar is vir ons ‘n raaisel in ons huis. Die drie jongste dogters (aldrie regs) eet met hulle vurke in hulle regterhand…. dus verkeerdom. Ons het dit eers opgelet toe hulle klaar groot was. Al wat ek kan dink is dat in die besige huishouding hulle dit by mekaar aangeleer het. Die drie kleintjies (soos hulle genoem was) het by ‘n aparte klein tafel en stoeltjies gesit en eet voordat hulle groottafel toe verskuif is.
Solank jy nou nie altyd links van die regering wil wees nie… geniet jou linksom lewe 😊
Februarie 5, 2018 om 8:50 vm
Gelukkig weet ek heeltemal niks van die regering af nie. 😁
Februarie 5, 2018 om 2:13 nm
Jou linkervoorvinger kan goed skryf en spel – ek is beïndruk. Ek het al baie gewonder hoe linkshandiges oor die weg kom met gereedskap en implemente wat duidelik vir regshandiges bedoel is, maar dit klink vir my die brein en die hand pas aan.
Februarie 5, 2018 om 2:18 nm
Ek kry nie ‘n selfie geneem nie. Ons pas goed aan. He ‘n ding dalk anders vas, maar dit werk. 😁
Februarie 5, 2018 om 2:25 nm
‘n Selfie! 😄 Ek glo ook nie ek sal dit kan regkry nie, want ek is sommer onhandig.
Februarie 5, 2018 om 2:30 nm
My foonseomslag is in die pad as ek dit so wil vashou dat my linkerhand die werk moet doen.
Februarie 6, 2018 om 6:25 vm
Lag ek nou, want ek weet net wat jy meen oor daai selfoon besigheid. My groot probleem is ‘n “regs-handige” skêr. En kan nie reguit sny nie, kom wat wil. Maar moet sê, kan my vreeslik irriteer as ek sukkel met my hot-klou en mense vat goed uit my hande uit want wat ek doen maak nie vir hulle sin nie, probeer jy nou ‘n stuk biltong met ‘n knipmes sny en kyk hoe spring almal oor jy na jou toe sny. Dink ek begin dit nou laat gaan, maak vir baie mense nie sin hoe jy goed in jou kop moet “omdraai” om sin te maak nie, seker maar soos hier, dink in die een taal en skryf in die ander, voel net of mens die hele tyd moet engines aan die gang hou.
Februarie 6, 2018 om 7:20 vm
‘n Sker werk solank hy nie ‘n skewe duimgaatjie het nie. ‘n Sker met ‘n ‘regs’ duimgat is onmoontlik om te gebruik. En dan lê ‘n sker se lemme mos verkeerdom, ek moet heeltemal bo-oor buk om te kan sien waar ek knip! Dís dalk die oorsaak vir my swak rug! 😂
Februarie 6, 2018 om 8:48 vm
👍 maak dit nou heel sin😊
Februarie 6, 2018 om 11:11 vm
Ek dink die regses (waarvan ek een is), is te dom om die linkses te kan leer. My arme linkse dogter moes maar net regs sny want ek kon net nie die sker met my linkerklou bemeester het nie.
Hulle sê mense wat links is, is meer kreatief en kyk dan nou hoeveel van die b(l)oggers is links
Februarie 6, 2018 om 11:25 vm
Maar sy kon dalkself reggekom het met haar linkerhand. 😁 Tensy dit ‘n sker met ‘n skewe duim was, dan is dit heeltemal onmoonrlik om dit met die ander hand te hanteer
487,449 ste persoon wat hier inloer! Baie dankie en welkom! Hoop jy loer weer in.